След завършване на образованието си Смажовски работи като оператор на документали филми и музикални клипове. През 1998 година прави своя режисьорски дебют с филма „Малжовина“ (). Той е представен на филмовия фестивал в Гдиня, където получава награда за сценография. Творбата представлява театрален спектакъл заснен на филмова лента. През 2000 година пише сценария за филма „Сезонът на платиката“ на Богуслав Линда. Същевременно работи като режисьор на телевизионни спектакли и сериали. През 2004 година се появява филмът „Сватба“ (), смятан за истински режисьорски дебют на Смажовски. С него автора печели редица награди, сред които седем статуети от Полските филмови награди (Орли) за 2004 година, организирани от Полската филмова академия и четири от фестивала в Гдиня. Пет години по-късно е представен следващият филм – „Къщата на злото“ (), оценен като една от най-важните филмови премиери в Полша за годината. Печели пет стауетки „Орли“ и три от Гдиня. През 2011 година Смажовски представя творбата си „Ружа“ (). Филмът има голям успех, като критиците го определят за шедьовър. Доминира на фестивалите в Гдиня и „Орли“, като получава, съответно, шест и седем награди. През 2012 година е премиерата на филма „Пътна полиция“ (). Две години по-късно е представен филмът „При силния ангел“ (), адаптиран по романа на Йежи Пилх. През 2016 година в кината е прожектиран филмът „Волиния“ (), чието действие се разиграва по време на т.нар. „Волинско клане“. Реализиран е по мотиви от сборника с разкази „Ненавист“ на Станислав Сроковски.